# 1. Descrición xeral

# Troula Park

Este REA (Recurso Educativo Aberto) está destinado ao alumnado de 5º de Educación Primaria, tratando especialmente os contidos relacionados coas novas tecnoloxías e a súa influencia na sociedade actual, achegando ao alumnado as profesións STEM dende unha perspectiva de xénero.

Partiremos dun centro de interese do alumnado como son os parques de atraccións, con motivo da excursión de fin de curso da personaxe do proxecto (Uxía). Dende esta situación de aprendizaxe, preséntase o reto que consiste na creación dunha maqueta dun parque de atraccións.

Partiremos dos seus coñecementos previos para deseñar e realizar experimentos de forma guiada relacionados coas máquinas simples e compostas empregando as fases da investigación científica. Tamén se empregarán estratexias de procura de información en Internet seguras e de etiqueta dixital que fomenten o benestar dixital.

A través dunha metodoloxía de resolución de problemas e de indagación, con actividades multiniveladas, individuais e grupais, dualizadas e inclusivas o alumnado terá como reto a elaboración por grupos dunha atracción do parque e a posterior creación dunha maqueta como produto final.

A través deste REA o alumnado profundará na identificación e funcións das máquinas de uso cotián relacionadas co desenvolvemento de hábitos de vida sustentable e nos avances da ciencia na contorna, fomentando o pensamento crítico e a actitude emprendedora. Ademais, a través desta situación de aprendizaxe prodúcese un achegamento ao pensamento computacional a través da programación das diferentes atraccións que conforman o parque.

A creación do produto final lévase a cabo de forma guiada, explicando os pasos a seguir nas diferentes fases e impulsando a creatividade do alumnado. Para finalizar o reto, realizarase unha exposición da maqueta elaborada na que o alumnado deberá expoñer e explicar a súa creación ante unha audiencia.

As metas de aprendizaxe son:

1. Coñecer estratexias de procura de información seguras e eficientes.

2. Identificar os diferentes tipos de máquinas: simples e compostas.

3. Valorar a importancia do desenvolvemento tecnolóxico e da ciencia na sociedade actual.

4. Coñecer estratexias para unha comunicación axeitada coas tecnoloxías dixitais.

5. Deseñar e fabricar unha maqueta.

6. Expoñer e explicar a nosa maqueta ao resto do alumnado.

Licenciado baixo a Licenza Creative Commons Atribución Non-comercial Compartir igual 4.0

Feito con eXeLearning (Nova xanela)